KOMISSION TÄYTÄNTÖÖNPANOPÄÄTÖS (EU) 2022/2414,

annettu 6 päivänä joulukuuta 2022,

täytäntöönpanopäätöksen (EU) 2020/668 muuttamisesta siltä osin kuin on kyse yhdenmukaistetuista standardeista, joiden aiheina ovat hengityksensuojaimien hiukkassuodattimia koskevat vaatimukset, testaus ja merkintä, suojavaatetusta koskevat yleiset vaatimukset, squashiin ja squashin kaltaisiin lajeihin tarkoitettuja silmiensuojaimia koskevat vaatimukset sekä valimoissa ja hitsauksen ja vastaavien prosessien aikana esiintyviltä riskeiltä suojaavia jalkineita koskevat vaatimukset ja testausmenetelmät

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 1025/2012 (1) ja erityisesti sen 10 artiklan 6 kohdan,

sekä katsoo seuraavaa:

(1) Euroopan parlamentin ja neuvoston asetuksen (EU) 2016/425 (2) 14 artiklan mukaan henkilönsuojaimia, jotka ovat sellaisten yhdenmukaistettujen standardien tai niiden osien mukaisia, joiden viitetiedot on julkaistu Euroopan unionin virallisessa lehdessä, on pidettävä niiden kyseisen asetuksen liitteessä II vahvistettujen olennaisten terveys- ja turvallisuusvaatimusten mukaisina, jotka kyseiset standardit tai niiden osat kattavat.

(2) Komissio pyysi kirjeellä M/031, jonka otsikko oli ”Standardisation mandate to CEN/Cenelec concerning standards for personal protective equipment”, Euroopan standardointikomiteaa (CEN) ja Euroopan sähkötekniikan standardointikomiteaa (Cenelec) kehittämään ja laatimaan yhdenmukaistettuja standardeja neuvoston direktiivin 89/686/ETY (3) tueksi.

(3) CEN laati standardointipyynnön M/031 perusteella useita uusia standardeja ja tarkisti muutamia olemassa olevia yhdenmukaistettuja standardeja.

(4) Standardointipyynnön M/031 voimassaolo päättyi 19 päivänä marraskuuta 2020, ja se korvattiin uudella, komission täytäntöönpanopäätöksessä C(2020)7924 (4) esitetyllä standardointipyynnöllä.

(5) Direktiivissä 89/686/ETY vahvistetut henkilönsuojaimiin sovellettavat olennaiset terveys- ja turvallisuusvaatimukset on sisällytetty asetukseen (EU) 2016/425, joten standardointipyynnön M/031 perusteella luonnostellut yhdenmukaistetut standardit kuuluvat täytäntöönpanopäätöksessä C(2020)7924 esitetyn standardointipyynnön piiriin. Niiden viitetiedot olisi näin ollen julkaistava Euroopan unionin virallisessa lehdessä. Sen vuoksi voidaan poikkeuksellisesti sallia, että tällaisissa standardeissa, jotka CEN ja Cenelec laativat ja julkaisevat standardointipyynnön M/031 ja täytäntöönpanopäätöksessä C(2020)7924 esitetyn standardointipyynnön välisen siirtymäkauden aikana, ei ole nimenomaista viittausta täytäntöönpanopäätöksessä C(2020)7924 esitettyyn standardointipyyntöön.

(6) CEN on laatinut standardointipyynnön M/031 ja täytäntöönpanopäätöksessä C(2020)7924 esitetyn standardointipyynnön perusteella seuraavat uudet yhdenmukaistetut standardit: EN ISO 18527–2:2021, jonka aiheena ovat squashiin ja squashin kaltaisiin lajeihin tarkoitettuja silmiensuojaimia koskevat vaatimukset, EN ISO 20349–1:2017/A1:2020, jolla muutetaan standardia EN ISO 20349–1:2017, jonka aiheena ovat valimoissa esiintyviltä riskeiltä suojaavia jalkineita koskevat vaatimukset ja testausmenetelmät, ja EN ISO 20349–2:2017/A1:2020, jolla muutetaan standardia EN ISO 20349–2:2017, jonka aiheena ovat hitsauksen ja vastaavien prosessien aikana esiintyviltä riskeiltä suojaavia jalkineita koskevat vaatimukset ja testausmenetelmät.

(7) Standardointipyynnön M/031 ja täytäntöönpanopäätöksessä C(2020)7924 esitetyn standardointipyynnön perusteella CEN tarkisti seuraavia yhdenmukaistettuja standardeja: hengityksensuojaimien hiukkassuodattimia koskevista vaatimuksista, testauksesta ja merkinnästä annettu standardi EN 143:2000, sellaisena kuin se on oikaistuna standardilla EN 143:2000/AC:2005 ja muutettuna standardilla EN 143:2000/A1:2006, ja suojavaatetusta koskevista yleisistä vaatimuksista annettu standardi EN ISO 13688:2013, joiden viitetiedot on julkaistu komission tiedonannolla (2018/C 209/03) (5). Tarkistuksen tuloksena hyväksyttiin yhdenmukaistettu standardi EN 143:2021 ja yhdenmukaistettua standardia EN ISO 13688:2013 muuttava standardi EN ISO 13688:2013/A1:2021.

(8) Komissio on arvioinut yhdessä CENin kanssa, ovatko sen laatimat ja tarkistamat yhdenmukaistetut standardit täytäntöönpanopäätöksessä C(2020)7924 esitetyn standardointipyynnön mukaisia.

(9) Yhdenmukaistetut standardit EN 143:2021, EN ISO 13688:2013, sellaisena kuin se on muutettuna standardilla EN ISO 13688:2013/A1:2021, EN ISO 18527–2:2021, EN ISO 20349–1:2017, sellaisena kuin se on muutettuna standardilla EN ISO 20349–1:2017/A1:2020, ja EN ISO 20349–2:2017, sellaisena kuin se on muutettuna standardilla EN ISO 20349–2:2017/A1:2020, täyttävät vaatimukset, jotka niiden on tarkoitus kattaa ja jotka vahvistetaan asetuksessa (EU) 2016/425. Sen vuoksi on aiheellista julkaista kyseisten yhdenmukaistettujen standardien viitetiedot Euroopan unionin virallisessa lehdessä.

(10) Komission täytäntöönpanopäätöksen (EU) 2020/668 (6) liitteessä I luetellaan viittaukset yhdenmukaistettuihin standardeihin, jotka luovat olettamuksen asetuksen (EU) 2016/425 vaatimusten täyttymisestä. Sen varmistamiseksi, että asetuksen (EU) 2016/425 tueksi laadittujen yhdenmukaistettujen standardien viitetiedot luetellaan yhdessä säädöksessä, yhdenmukaistettujen standardien EN 143:2021, EN ISO 13688:2013 ja sitä muuttavan standardin EN ISO 13688:2013/A1:2021, EN ISO 18527–2:2021, EN ISO 20349–1:2017 ja sitä muuttavan standardin EN ISO 20349–1:2017/A1:2020 ja EN ISO 20349–2:2017 ja sitä muuttavan standardin EN ISO 20349–2:2017/A1:2020 viitetiedot olisi sisällytettävä kyseiseen liitteeseen.

(11) Sen vuoksi on tarpeen poistaa yhdenmukaistetun standardin EN 143:2000 ja sitä oikaisevan standardin EN 143:2000/AC:2005 ja sitä muuttavan standardin EN 143:2000/A1:2006 sekä yhdenmukaistetun standardin EN ISO 13688:2013 viitetiedot Euroopan unionin virallisen lehden C-sarjasta.

(12) Täytäntöönpanopäätöksen (EU) 2020/668 liitteessä II luetellaan niiden asetuksen (EU) 2016/425 tueksi laadittujen yhdenmukaistettujen standardien viitetiedot, jotka on poistettu Euroopan unionin virallisen lehden C-sarjasta. Sen vuoksi on aiheellista sisällyttää yhdenmukaistetun standardin EN 143:2000 ja sitä oikaisevan standardin EN 143:2000/AC:2005 ja sitä muuttavan standardin EN 143:2000/A1:2006 sekä yhdenmukaistetun standardin EN ISO 13688:2013 viitetiedot kyseiseen liitteeseen.

(13) CEN on tarkistanut kuulonsuojaimia koskevia yhdenmukaistettuja standardeja EN 352–1:2002, EN 352–2:2002, EN 352–3:2002, EN 352–4:2001, sellaisena kuin se on muutettuna standardilla EN 352–4:2001/A1:2005, EN 352–5:2002, sellaisena kuin se on muutettuna standardilla EN 352–5:2002/A1:2005, EN 352–6:2002, EN 352–7:2002 ja EN 352–8:2008, joiden viitetiedot on sisällytetty täytäntöönpanopäätöksen (EU) 2020/668 liitteeseen II, ja viitetietojen poistamispäiväksi on ilmoitettu 21 päivä tammikuuta 2023. Korvattujen standardien uusissa versioissa otettiin käyttöön uusia teknisiä vaatimuksia, jotka koskevat vaimennuksen laskentaa ja uusia pään kokoja, mikä edellyttää kuulonsuojainten lisätestausta yhdessä päänsuojainten ja/tai kasvonsuojainten kanssa erilaisemmissa yhdistelmissä. Näin ollen valmistajat tarvitsevat enemmän aikaa mukauttaakseen tuotantoaan uusien standardien mukaiseksi. Lisäksi ilmoitettujen laitosten ja testauslaboratorioiden on mukautettava testausmenetelmiään ja tarkistettava akkreditointiaan uusien vaatimusten mukaisesti. Tämän vuoksi on aiheellista lykätä yhdenmukaistettujen standardien EN 352–1:2002, EN 352–2:2002, EN 352–3:2002, EN 352–4:2001 ja sitä muuttavan standardin EN 352–4:2001/A1:2005, EN 352–5:2002 ja sitä muuttavan standardin EN 352–5:2002/A1:2005, EN 352–6:2002, EN 352–7:2002 ja EN 352–8:2008 viitetietojen poistamista vielä 18 kuukaudella. Tämän lykkäämisen ei odoteta vaikuttavan haitallisesti kyseisten tuotteiden turvallisuustasoon, koska tarkistetut standardit lähinnä selkeyttävät testausmenettelyjä eivätkä aiheuta merkittäviä muutoksia sovellettaviin aineellisiin vaatimuksiin. Tämän vuoksi on aiheellista korvata yhdenmukaistettuja standardeja EN 352–1:2002, EN 352–2:2002, EN 352–3:2002, EN 352–4:2001 ja sitä muuttavaa standardia EN 352–4:2001/A1:2005, EN 352–5:2002 ja sitä muuttavaa standardia EN 352–5:2002/A1:2005, EN 352–6:2002, EN 352–7:2002 ja EN 352–8:2008 koskevia kohtia täytäntöönpanopäätöksen (EU) 2020/668 liitteessä II.

(14) Sen vuoksi täytäntöönpanopäätöstä (EU) 2020/668 olisi muutettava.

(15) Jotta valmistajilla olisi riittävästi aikaa valmistautua yhdenmukaistettujen standardien EN 143:2021 ja EN ISO 13688:2013, sellaisena kuin se on muutettuna standardilla EN ISO 13688:2013/A1:2021, soveltamiseen, on tarpeen lykätä yhdenmukaistetun standardin EN 143:2000, sellaisena kuin se on oikaistuna standardilla EN 143:2000/AC:2005 ja muutettuna standardilla EN 143:2000/A1:2006, ja yhdenmukaistetun standardin EN ISO 13688:2013 viitetietojen poistamista.

(16) Yhdenmukaistetun standardin noudattaminen luo olettamuksen vastaavien unionin yhdenmukaistamislainsäädännössä asetettujen olennaisten vaatimusten täyttymisestä siitä päivästä alkaen, jona tällaisen standardin viitetiedot on julkaistu Euroopan unionin virallisessa lehdessä. Tämän päätöksen olisi tultava voimaan päivänä, jona se julkaistaan,

ON HYVÄKSYNYT TÄMÄN PÄÄTÖKSEN:

1 artikla Muutetaan täytäntöönpanopäätös (EU) 2020/668 seuraavasti: 1) Muutetaan liite I tämän päätöksen liitteen I mukaisesti. 2) Muutetaan liite II tämän päätöksen liitteen II mukaisesti.

2 artikla Tämä päätös tulee voimaan sinä päivänä, jona se julkaistaan Euroopan unionin virallisessa lehdessä.

Tehty Brysselissä 6 päivänä joulukuuta 2022. Komission puolesta Puheenjohtaja Ursula VON DER LEYEN

(1) EUVL L 316, 14.11.2012, s. 12.

(2) Euroopan parlamentin ja neuvoston asetus (EU) 2016/425, annettu 9 päivänä maaliskuuta 2016, henkilönsuojaimista ja neuvoston direktiivin 89/686/ETY kumoamisesta (EUVL L 81, 31.3.2016, s. 51).

(3) Neuvoston direktiivi 89/686/ETY, annettu 21 päivänä joulukuuta 1989, henkilönsuojaimia koskevan jäsenvaltioiden lainsäädännön lähentämisestä (EYVL L 399, 30.12.1989, s. 18).

(4) Commission Implementing Decision C(2020)7924 of 19.11.2020 on a standardisation request to the European Committee for Standardization and the European Committee for Electrotechnical Standardization as regards personal protective equipment in support of Regulation (EU) 2016/425 of the European Parliament and of the Council.

(5) Henkilönsuojaimista ja neuvoston direktiivin 89/686/ETY kumoamisesta annetun Euroopan parlamentin ja neuvoston asetuksen (EU) 2016/425 täytäntöönpanoon liittyvä komission tiedonanto (Unionin yhdenmukaistamislainsäädännön soveltamisalaan kuuluvien yhdenmukaistettujen standardien otsikot ja viitenumerot) (EUVL C 209, 15.6.2018, s. 17).

(6) Komission täytäntöönpanopäätös (EU) 2020/668, annettu 18 päivänä toukokuuta 2020, Euroopan parlamentin ja neuvoston asetuksen (EU) 2016/425 tueksi laadituista henkilönsuojaimia koskevista yhdenmukaistetuista standardeista (EUVL L 156, 19.5.2020, s. 13).